**Утвърждавам:**

**Христо Алексиев**

*Министър на транспорта,*

*информационните технологии и съобщенията*

**Ред за подаване, разглеждане и преценка**

**за допустимост на заявленията за кандидатстване на автобусните превозвачи, които притежават лиценз за превоз на пътници за получаване от държавата на безвъзмездни средства в изпълнение на чл. 111 от Закона за държавния бюджет на Република България за 2021 г. и Постановление № 416/01.12.2021 г. на Министерския съвет**

**Съгласувано с:**

**Христина Велинова**

*Заместник министър*

**Иван Марков**

*Главен секретар*

**Красимира Стоянова**

*Директор на дирекция „Правна“*

**Иван Иванов**

*Директор на дирекция „Финанси“*

**Галина Василева**

*Директор на дирекция „Координация на програми и проекти“*

**Димитър Савов**

*Директор на дирекция „Национална транспортна политика“*

**Изготвил:**

**Наталия Владимирова**

*Началник на отдел „Финансово-счетоводен“*

ОБЩИ ПОЛОЖЕНИЯ

**Чл. 1. (1)** Държавата предоставя на автобусните превозвачи, които притежават лиценз за превоз на пътници, безвъзмездни средства в общ размер до 40 000 000 лева.

**(2)** Безвъзмездните средства по ал. 1 се предоставят за преодоляване на икономическите последствия от пандемията COVID-19.

**(3)** Безвъзмездните средства по ал. 1 се предоставят в съответствие с:

1. мярка 3.1 от „Съобщение на Комисията. Временна рамка за мерки за държавна помощ в подкрепа на икономиката в условията на сегашното разпространение на COVID-19“, с получатели:

**а)** големи и средни предприятия и предприятия по смисъла на чл.4, ал.9 от Закона за малките и средните предприятия, които не са в затруднено положение[[1]](#footnote-1) към 31.12.2019 г.;

**б)** микро- и малки предприятия, включително и тези, които към 31 декември 2019 г. са били в затруднено положение, при условие, че те не са обект на процедура по колективна несъстоятелност съгласно националното право и не са получили помощ за оздравяване, или ако са получили такава, към момента на предоставяне на настоящата безвъзмездна помощ, не са възстановили заема или са прекратили гаранцията, или помощ за преструктуриране, или ако са получили такава, към момента на предоставяне на настоящата безвъзмездна помощ, не са обект на план за преструктуриране; или

**2.** Регламент (ЕС) № 1407/2013 на Комисията от 18.12.2013 г. относно прилагането на членове 107 и 108 от Договора за функционирането на Европейския съюз към помощта **de minimis**, с получатели големи и средни предприятия и предприятия по смисъла на чл.4, ал.9 от Закона за малките и средните предприятия, които са били в затруднено положение към 31.12.2019 г .

(4) Безвъзмездните средства по тази мярка не могат да се натрупват за същите разходи с друга държавна помощ.

(5) Предприятия, които са получили компенсация по Регламент (ЕО) № 1370/2007 на Европейския парламент и на Съвета от 23 октомври 2007 година (Регламент (ЕО) № 1370/2007), могат да кандидатстват за безвъзмездни средства в съответствие с настоящата мярка. Безвъзмездни средства, свързани със субсидирани линии, предмет на задължение за обществена услуга, се считат за приходи при изчисляване на нетния финансов ефект в съответствие с разпоредбите на Регламент (ЕО) № 1370/2007, с оглед избягване на свръхкомпенсация.

ИЗИСКВАНИЯ КЪМ КАНДИДАТИТЕ

**Чл. 2.** Допустими кандидати по процедурата са всички микро-, малки, средни и големи предприятия и предприятия по смисъла на чл.4, ал.9 от Закона за малките и средни предприятия, които:

1. са превозвачи, притежаващи лиценз за извършване на превоз на пътници по смисъла на Закона за автомобилните превози и развиват своята основна икономическа дейност (съгласно данните за 2020 г.) в един от следните сектори, съгласно Класификация на икономическите дейности (КИД – 2008 г.): 49.31 Пътнически градски и крайградски транспорт и 49.39 Друг пътнически сухопътен транспорт, некласифициран другаде;

2. са регистрирани преди 1 януари 2020 г. и са извършвали стопанска дейност през 2019 г., 2020 г. и 2021 г., включително към датата на подаване на заявлението за кандидатстване;

3. са регистрирали спад поне 20% в приходите за всеки един от избрани от превозвача три месеца от календарните месеци в периода от 1 януари 2021 г. до края на месеца, предхождащ месеца на кандидатстване, спрямо приходите за същите месеци от 2019 г.;

4. са регистрирали спад в приходите през 2020 г. спрямо 2019 г.;

5. имат приходи от дейността по извършване на автобусен превоз на пътници (нетни приходи от продажби), за съответното предприятие, съгласно Отчета за приходите и разходите за 2019 г., не по-малко от 30 000 лв.

**Чл. 3.** Недопустими кандидати по процедурата са превозвачи, които не отговарят на изискванията по чл. 2, както и които:

**1.** са обявени в несъстоятелност, са в производство по несъстоятелност или в процедура по ликвидация;

**2.** са сключили извънсъдебно споразумение с кредиторите си по смисъла на чл. 740 от Търговския закон;

**3.** са преустановили дейността си;

**4**. се намират в подобно положение, произтичащо от сходна на описаните по-горе процедури, съгласно законодателството на държавата, в която са установени;

**5**. са извършили нарушение, установено с влязло в сила наказателно постановление или съдебно решение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

**6**. са лишени от правото да упражняват определена професия или дейност съгласно законодателството на държавата, в която е извършено деянието;

**7**. са сключили споразумение с други лица с цел нарушаване на конкуренцията, когато нарушението е установено с акт на компетентен орган;

**8**. е доказано, че са виновни за неизпълнение на договор за обществена поръчка ли на договор за концесия на строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

**9.** имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата и/или общините преди 01.01.2020 г. , установени с влязъл в сила акт на компетентен орган, и които не са разсрочени, отсрочени или обезпечени. Това изискване не се прилага за средни и големи предприятия и предприятия по смисъла на чл.4, ал.9 от Закона за малките и средните предприятия, които са били в затруднено положение към 31 декември 2019 г.;

**10**. са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

**11.** чрез лицата, които представляват кандидата са правили опит да:

а) повлияят на вземането на решения от страна на Министерството на транспорта, информационните технологии и съобщенията, свързано с отстраняването, подбора или възлагането, включително чрез предоставяне на невярна или заблуждаваща информация,

б) или получат информация, която може да им даде неоснователно предимство в процедурата за предоставяне на безвъзмездни средства;

**12**. се представляват от лица, които са осъждани с влязла в сила присъда за престъпление по чл. 108, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321 и чл. 352 – 353е от Наказателния кодекс, или престъпление, аналогично на тези, в друга държава членка или трета страна;

**13**. са в положение за лицата, които представляват кандидата да е налице конфликт на интереси във връзка с процедурата за предоставяне от държавата на безвъзмездни средства, който не може да бъде отстранен;

**14.** налице е неравнопоставеност в случаите по чл. 44, ал. 5 от Закона за обществените поръчки;

**15**. е установено, че:

**а)** са представили документ с невярно съдържание в процедурата за предоставяне на настоящата безвъзмездна финансова помощ;

**б)** не са предоставили изискваща се информация в процедурата по предоставяне на безвъзмездна финансова помощ, включително след даване на срок за нейното предоставяне.

РАЗМЕР НА БЕЗВЪЗМЕЗДНИТЕ СРЕДСТВА

**Чл. 4.** **(1)** Минималният и максималният размер на заявените безвъзмездни средства за преодоляване на икономическите последствия от пандемията COVID-19 по всяко индивидуално заявление за кандидатстване, са както следва:

|  |  |  |
| --- | --- | --- |
| **Категория предприятия** | **Минимален размер на заявените безвъзмездни средства за индивидуално заявление** | **Максимален размер на заявените безвъзмездни средства за индивидуално заявление** |
| Големи предприятия и предприятия по смисъла на чл.4, ал.9 от Закона за малките и средните предприятия (които не са в затруднено положение[[2]](#footnote-2)) | 2 400 лева | 3 500 000 лева |
| Средни предприятия (които не са в затруднено положение) | 2 400 лева | 400 000 лева |
| Микро- и малки предприятия | 2 400 лева | 200 000 лева |
| Големи и средни предприятия и предприятия по смисъла на чл.4, ал.9 от Закона за малките и средните предприятия в затруднено положение към 31.12.2019 г. | 2 400 лева | 391 000 лева |

**(2)** Безвъзмездните средства, предоставяни по процедурата, могат да бъдат в максимален размер на 8 % от нетните приходи от дейността по извършване на автобусен превоз на пътници за 2019 г., включени в Код 15100 – Нетни приходи от продажби от приходната част на Отчета за приходите и разходите за 2019 г.

**(3)** Безвъзмездните средства се предоставят на микро- и малки предприятия, както и на средни и големи предприятия и предприятия по смисъла на чл.4, ал.9 от Закона за малките и средните предприятия, които не са били в затруднено положение към 31 декември 2019 г., в съответствие с мярка 3.1 от „Съобщение на Комисията. Временна рамка за мерки за държавна помощ в подкрепа на икономиката в условията на сегашното разпространение на COVID-19“.

**(4)** Големите и средните предприятия и предприятията по смисъла на чл.4, ал.9 от Закона за малките и средните предприятия, които са били в затруднено положение към 31.12.2019 г., получават безвъзмездни средства в съответствие с Регламент (ЕС) № 1407/2013 на Комисията от 18.12.2013 г. относно прилагането на членове 107 и 108 от Договора за функционирането на Европейския съюз към помощта **de minimis** и в съответствие с Указания, които са приложение към настоящия Ред за подаване, разглеждане и оценка, приложение № 10

ОБЩИ ИЗИСКВАНИЯ КЪМ ДОКУМЕНТИТЕ И РЕДА ЗА КАНДИДАТСТВАНЕ

**Чл. 5**. **(1)** В срок до 14 дни от обявяване на процедурата за предоставяне от държавата на безвъзмездни средства на автобусните превозвачи, които притежават лиценз за превоз на пътници, подават по електронен път **Заявление** за кандидатстване и придружителни документи в Системата за управление на националните инвестиции (СУНИ), съгласно Насоки за кандидатстване, ***Приложение № 11***

**(2)** Заявлението следва да бъде подписано с квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, параграф 20 от Регламент (ЕС) № 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО, от лицето/лицата, които към датата на кандидатстването представляват кандидата, независимо дали се представляват заедно и/или поотделно. Подписването става чрез **detached signature – подписът е в отделен документ.**

**(3)** Официалният/те представител/и на кандидата няма/т право да упълномощава/т други лица да подписват заявлението по **ал. 1**, тъй като със заявлението се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**(4)** В заявлението за кандидатстване по **ал. 1** се попълват следните данни:

1. пълно наименование на кандидата, данни за търговската регистрация и адрес;
2. трите имена на лицето/лицата, представляващи кандидата (независимо дали се представляват заедно и/или поотделно);
3. код на организацията по КИД 2008 (съгласно данните за 2020 г.);
4. лице за контакти, телефон за връзка и имейл;
5. категория предприятие, съгласно Закона за малките и средните предприятия и информация относно затруднено положение (за големите и средни предприятия) по смисъла на Регламент (ЕС) № 651 на Комисията от 17 юни 2014 г., както следва:

а) микро- или малко предприятие;

б) средно предприятие, което не е в затруднено положение;

в) средно предприятие, което е в затруднено положение;

г) голямо предприятие или предприятие по смисъла на чл.4, ал.9 от Закона за малките и средните предприятия, което не е в затруднено положение;

д) голямо предприятие или предприятие по смисъла на чл.4, ал.9 от Закона за малките и средните предприятия, което е в затруднено положение;

6. общият размер на нетните приходи от дейността по извършване на автобусен превоз на пътници за 2019 г. (включени в Код 15100 от приходната част на Отчета за приходите и разходите за 2019 г.);

1. общият размер на заявените безвъзмездни средства, непревишаващ 8 % от нетните приходи от дейността по извършване на автобусен превоз на пътници за 2019 г. и в съответствие със заложените прагове в чл. 4, ал. 1;
2. избраните три календарни месеца в периода 01.01.2021 г. до края на месеца, предхождащ месеца на кандидатстване, за изчисление на спада на приходите спрямо същите месеци от 2019 г.;
3. информация за регистрация по ЗДДС на кандидата (да/не);
4. банкова сметка на предприятието .

**(5)** В заявлението за кандидатстване по ал. 1 се декларират следните обстоятелства, задължителни за всеки кандидат:

1. за запознаване с условията за кандидатстване и изпълнени условия за допустимост на кандидата, ***Приложение № 2***;
2. обстоятелства във връзка с получени държавни помощи, ***Приложение № 6;***
3. обстоятелства във връзка с получени субсидии през 2019 и/или 2020 г. и/или 2021 г. по силата на Регламент (ЕО) № 1370/2007 на Европейския парламент и на Съвета от 23 октомври 2007 година и Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планинските и други райони и за издаване на превозни документи за извършване на превозите, приета с Постановление № 163 на Министерския съвет от 2015 г. (обн., ДВ, бр. 51 от 2015 г.), ***(да/не).***

**(6)** Декларации, Приложение № 6а и 7, се попълват само от кандидати, които:

1. са получили държавни помощи, ***Приложение № 6а;***
2. са получили субсидии през 2019 и/или 2020г. и/или 2021 г., ***Приложение № 7.***

**(7)** В заявлението за кандидатстване по ал. 1 се декларират обстоятелства, в зависимост от категорията предприятие и затрудненото положение:

1. предприятията по **чл. 5, ал. 4, т. 5, б. „б“ и „г“** – Декларация за големи и средни предприятия и предприятия по смисъла на чл.4, ал.9 от Закона за малките и средните предприятия, които не са в затруднено положение, ***Приложение № 4***;
2. предприятията по **чл. 5, ал. 4, т. 5, б. „в“ и „д“ -** Декларация за големи и средни предприятия и предприятия по смисъла на чл.4, ал.9 от Закона за малките и средните предприятия, които са в затруднено положение, ***Приложение № 5;***
3. предприятията по **чл. 5, ал. 4, т. 5, б. „а“ -** Декларация за микро- и малки предприятия за липса на обстоятелства във връзка с несъстоятелност и помощи за оздравяване (за всички микро- и малки предприятия), ***Приложение № 3***;
4. предприятията по **чл. 5, ал. 4, т. 5, б. „а“, „б“ и „в“ -** Декларация за обстоятелствата по чл. 3 и чл. 4 от Закона за малките и средните предприятия – по образец на Министерството на икономиката - за всички микро-, малки и средни предприятия, ***Приложение № 1***.

**(8)** В заявлението за кандидатстване по ал. 1 се декларира съгласие за:

1. предоставяне на данните на кандидата от **Националния статистически институт** на Министерството на транспорта, информационните технологии и съобщенията по служебен път – задължително за всеки кандидат, ***Приложение № 8***;
2. предоставяне на данните на кандидата от **Националната агенция по приходите** на Министерството на транспорта, информационните технологии и съобщенията по служебен път – задължително за всеки кандидат, ***Приложение № 9***.

**(9)** Към заявлението за кандидатстване по ал. 1 се прилагат в електронен вид следните документи:

1. свидетелство за съдимост на всички лица, с право да представляват кандидата (независимо от това дали заедно и/или поотделно, и/или по друг начин), които са **чуждестранни граждани**, които са осъждани или които са родени в чужбина (издадено не по-рано от 6 месеца преди датата на представянето му). Когато за някое от горепосочените лица свидетелството за съдимост подлежи на издаване от чуждестранен орган, същото се представя и в легализиран превод. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено;
2. кандидатите, които не са регистрирани лица по реда на Закона за данък върху добавената стойност и които не подават месечна Справка-декларация по същия Закон, прилагат оборотна ведомост за всеки един от избраните три месеца от 2021 г. и съответстващите им месеци за 2019 г., която да доказва нетните приходи от продажби на кандидата. Оборотните ведомости следва да бъдат подписани на хартиен носител от съставител и да са утвърдени от лице с право да представлява кандидата.

ПРОЦЕДУРА ЗА ОЦЕНКА НА ЗАЯВЛЕНИЯТА ЗА КАНДИДАТСТВАНЕ

**Чл. 6.** Оценката на заявленията се извършва съгласно Критерии и методика за оценка на заявленията за кандидатстване, ***Приложение № 12***.

**Чл. 7**. **(1)** Подадените заявления за кандидатстване се разглеждат по реда на тяхното постъпване от оценителна комисия, в състав, определен със заповед на министъра на транспорта, информационните технологии и съобщенията. За финансиране ще бъдат предложени заявленията, които съответстват на критериите за подбор (оценка на административно съответствие и допустимост на заявленията), **по реда на тяхното постъпване**, **до изчерпване на финансовия ресурс** по схемата. Подадените заявления, за които не е налице финансов ресурс не подлежат на подбор от комисията.

**(2)** В случай на нередовност и/или непълнота на представените документи кандидатът се уведомява чрез СУНИ. В уведомлението се дава срок за отстраняване на нередовностите и/или непълнотите, не по-дълъг от 3 работни дни.

**(3)** В хода на оценката на подадените заявления лицата по ал. 1 ще извършат следните служебни проверки:

1. чрез информационната система за мониторинг на европейски и национални стратегии и регионална политика – Мониторстат (поддържана и управлявана от НСИ): Справка за предприятието, Отчет за приходите и разходите, Счетоводен баланс и Отчет за заетите лица, средствата за работна заплата и други разходи за труд, във формат, идентичен на този, в който са подадени към НСИ - за 2019 г. и 2020 г., а при необходимост – и за предходни години; Информация за код на кандидата по КИД 2008, съгласно данните за 2020 г.; Информация за подадена декларация за предприятие с приходи и разходи под 500 лева или без дейност за 2019 г. и 2020 г. към НСИ..;

2. предоставяне от Националната агенция по приходите на съответните Справки-декларации за ДДС (по отношение на кандидатите, регистрирани по ЗДДС) във връзка с изчисляване на спада в приходите за всеки един от избрани от кандидата три календарни месеца от 2021 г. и съответстващите месеци за 2019 г.;

3. проверка от Националната агенция по приходите за наличие/липса на задължения на кандидата към държавата и/или общините преди 01.01.2020 г., установени с влязъл в сила акт на компетентен орган, и които не са разсрочени, отсрочени или обезпечени.;

4. свидетелство за съдимост на всички лица, с право да представляват кандидата, независимо от това дали заедно и/или поотделно, и/или по друг начин;

5. удостоверение от Изпълнителна агенция „Главна инспекция по труда“ за липса на обстоятелствата по чл. 3, т. 5 от настоящия Ред.

**(5)** Лицата по ал. 1 могат да извършват и други служебни проверки относно верността на данните в представените от кандидатите документи.

**Чл. 8.**  Министърът на транспорта, информационните технологии и съобщенията се произнася със заповед за одобрение или отказ за предоставяне на безвъзмездните средства, която се публикува на официалната интернет страница на министерството.

КОНТРОЛ И ПОСЛЕДВАЩИ ДЕЙСТВИЯ

**Чл. 9.** Предварителният контрол по схемата за държавна помощ се извършва от министъра на транспорта, информационните технологии и съобщенията чрез финансовия контрольор.

**Чл. 10. (1)** Възстановяването на неправомерно предоставена държавна помощ се извършва съгласно Закона за държавните помощи и Правилника за прилагане на Закона за държавните помощи.

**(2)** Неправомерно предоставената държавна помощ подлежи на принудително изпълнение по реда на Данъчно-осигурителния процесуален кодекс.

**Приложения:**

1. *Декларация за обстоятелствата по чл. 3 и чл. 4 от Закона за малките и средни предприятия;*
2. *Декларация за запознаване с условията за кандидатстване и изпълнени условия за допустимост на кандидата;*
3. *Декларация за микро- и малки предприятия за липса на обстоятелства във връзка с несъстоятелност и помощ за оздравяване;*
4. *Декларация за големи и средни предприятия, които не са в затруднено положение;*
5. *Декларация за големи и средни предприятия, които са в затруднено положение;*
6. *Декларация за държавни помощи;*

***6а.*** *Декларация-справка за получените държавни помощи*

1. *Декларация за липса на свръхкомпенсации;*
2. *Декларация за съгласие за предоставяне на данни от Националния статистически институт на Министерството на транспорта, информационните технологии и съобщенията по служебен път;*
3. *Декларация за съгласие данните на кандидата да бъдат предоставени от Националната агенция по приходите на Министерството на транспорта, информационните технологии и съобщенията по служебен път.*
4. *Указания на министъра на транспорта, информационните технологии и съобщенията, относно предоставянето на помощ* de minimis;
5. *Насоки за кандидатстване*;
6. *Критерии и методика за оценка на заявленията за кандидатстване;*
7. *Заявление – формуляр за кандидатстване.*

1. Затруднено положение по смисъла на Регламент (ЕС) № 651 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (Общ регламент за групово освобождаване) [↑](#footnote-ref-1)
2. Затруднено положение по смисъла на Регламент (ЕС) № 651 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (Общ регламент за групово освобождаване) [↑](#footnote-ref-2)